b'\n_START_ARTICLE_\nDidingasis k\xc4\x97nis\n_START_SECTION_\nPaplitimas ir augaviet\xc4\x97s\n_START_PARAGRAPH_\nSavaime paplit\xc4\x99s \xc5\xa0iaur\xc4\x97s Amerikos \xc5\xbeemyno vakaruose - JAV Kalifornijos, Oregono valstijose ir i\xc5\xa1 dalies Nevados valstijos labai ma\xc5\xbeoje vakarin\xc4\x97je dalyje. _NEWLINE_Auga 1400\xe2\x80\x932700 metr\xc5\xb3 altitud\xc4\x97se, bet retai pasiekia med\xc5\xbei\xc5\xb3 augimo rib\xc4\x85. _NEWLINE_\xc5\xbdemiausia j\xc5\xb3 augimo kalnuose riba 1620-1800 m Kaskadiniuose ir Siskij\xc5\xb3 kalnuose (Siskiyou Mountains) kalnuose ir riba kyla auk\xc5\xa1tyn einant \xc4\xaf pietus, kur pietin\xc4\x97je Siera Nevadoje pasiekia 2130 m auk\xc5\xa1\xc4\x8dio altitudes._NEWLINE_Auk\xc5\xa1\xc4\x8diausia riba kyla einant tolyn \xc4\xaf pietus, Kaskadiniuose ir Siskij\xc5\xb3 kalnuose ji prasideda nuo 2010-2190 m auk\xc5\xa1\xc4\x8dio ir pietin\xc4\x97je Siera Nevadoje pasiekia 2740 m. Taip pat \xc5\xa1iose vietose galima aptikti augant\xc4\xaf ir \xc5\xbeemesn\xc4\x97se vietose kanjonuose ir pana\xc5\xa1iai, kur d\xc4\x97l vyraujan\xc4\x8di\xc5\xb3 kiek \xc5\xa1altesni\xc5\xb3 oro masi\xc5\xb3 dirvo\xc5\xbeemio ir oro temperat\xc5\xabra pasitaiko kiek \xc5\xbeemesn\xc4\x97. Kalifornijos pakrant\xc4\x97s kaln\xc5\xb3 grandin\xc4\x97se, apie \xc5\xa0ast\xc4\x85, da\xc5\xbeniausiai auga 1400-1830 m auk\xc5\xa1tyje._NEWLINE_Klimatas kuriame savaime palit\xc4\x99 didingieji k\xc4\x97niai, bendrai yra v\xc4\x97sokas ir dr\xc4\x97gnas, bei iki \xc5\xa1alto bei dr\xc4\x97gno. Kaip auk\xc5\xa1tikalni\xc5\xb3 mi\xc5\xa1kuose, toks klimatas pakankamai \xc5\xa1velnus, nes vasaromis temperat\xc5\xabra kartais pakyla iki +29 \xc2\xb0C \xc5\xa1ilumos, o \xc5\xbeiemomis retai nukrinta \xc5\xbeemiau -29 \xc2\xb0C \xc5\xa1al\xc4\x8dio. Vienas \xc4\xafsid\xc4\x97m\xc4\x97tinas dalykas - vasar\xc4\x85 yra 4-5 m\xc4\x97nesi\xc5\xb3 sausas laikotarpis, per kur\xc4\xaf tarp baland\xc5\xbeio arba gegu\xc5\xbe\xc4\x97s ir spalio m\xc4\x97nesi\xc5\xb3 pasitaikan\xc4\x8di\xc5\xb3 padrik\xc5\xb3 griaustini\xc5\xb3 su li\xc5\xabtimis procentas ne\xc5\xbeymus. Beveik visi krituliai (apie 80 proc., v\xc4\x97liau \xc4\xafskaitant ir snieg\xc4\x85) i\xc5\xa1krinta tarp spalio ir kovo m\xc4\x97nesi\xc5\xb3. Sniego paklot\xc4\x97 Siera Nevadoje gali siekti iki 4 metr\xc5\xb3 sluoksn\xc4\xaf ar iki 2 m sluoksnio Oregone bei \xc5\xa1iaur\xc4\x97s vakar\xc5\xb3 Kalifornijoje. Bendras krituli\xc5\xb3 kiekis per metus \xc5\xa1iuose rajonuose svyruoja nuo 750 iki 1500 mm, o ir geriausias \xc5\xa1i\xc5\xb3 med\xc5\xbei\xc5\xb3 augimas pasirei\xc5\xa1kia tose arealo vietose, kur \xc4\xaf metus i\xc5\xa1krenta pana\xc5\xa1us, tai yra 750-1250 mm krituli\xc5\xb3 kiekis._NEWLINE_Labiau m\xc4\x97gsta augti \xc5\xa1iaurin\xc4\x97s pus\xc4\x97s kaln\xc5\xb3 nuokaln\xc4\x97se. Gerai toleruoja piln\xc4\x85 paunksm\xc4\x99 (didel\xc4\x97se sengir\xc4\x97se), taip pat gerai auga dalinoje paunksm\xc4\x97je, bet atviroje vietoje kur gauna daugiausiai Saul\xc4\x97s \xc5\xa1viesos, augimo tempai geriausi. Augimui tinkamiausias lengvas (sm\xc4\x97lingas), vidutinio lengvumo (priemolinis), taip pat sunkus (molingas) bei r\xc5\xabg\xc5\xa1tus ir neutralus dirvo\xc5\xbeemis, bet svarbu kad b\xc5\xabt\xc5\xb3 pakankmai dr\xc4\x97gnas ir pratakus (nuolat u\xc5\xbemirkusi vieta netinkama). Netoleruoja u\xc5\xbeter\xc5\xa1to oro.\n_START_SECTION_\nAuginimas Lietuvoje\n_START_PARAGRAPH_\nLietuvoje neauginamas, bet pagal klimatines augimo galimybes, didingasis k\xc4\x97nis priskiriamas iki 5 at\xc5\xa1iaurumo zonos, o \xc5\xa1i zona yra vyraujanti vidurio bei ryt\xc5\xb3 Lietuvoje.\n_START_SECTION_\nPo\xc5\xbeymiai\n_START_PARAGRAPH_\nVienanamis augalas - jame vyri\xc5\xa1ki ir moteri\xc5\xa1ki \xc5\xbeiedai sukrauti ant to pa\xc4\x8dio med\xc5\xbeio, kuriuos apdulkina v\xc4\x97jas. J\xc5\xb3 laja siaurai k\xc5\xabgi\xc5\xa1kos formos. Jaun\xc5\xb3 med\xc5\xbei\xc5\xb3 \xc5\xbeiev\xc4\x97 pilka, plona, lygi su sak\xc5\xb3 p\xc5\xabslel\xc4\x97mis, su am\xc5\xbeiumi tampanti oran\xc5\xbei\xc5\xa1kai rausva, \xc5\xa1iurk\xc5\xa1ti, stora ir \xc4\xaftr\xc5\xabkin\xc4\x97jimais. Spygliai 2-3,7 cm ilgio ir 2 mm plo\xc4\x8dio. Kankor\xc4\x97\xc5\xbeiai pailgi cilindro formos 15-20 cm ilgio ir 7-10 cm plo\xc4\x8dio, prad\xc5\xbeioje violetiniai, v\xc4\x97liau tampantys gelsvai ar \xc5\xbealiai rudi. S\xc4\x97klyt\xc4\x97s 15 mm ilgio ir 6 mm plo\xc4\x8dio, tamsiai rausvai rudos. J\xc5\xb3 sparnelis pana\xc5\xa1aus ilgio kaip ir pats jos pagrindas. S\xc4\x97klos subr\xc4\x99sta spal\xc4\xaf.\n_START_SECTION_\nMatmenys\n_START_PARAGRAPH_\nMed\xc5\xbeiai auga vidutini\xc5\xa1ku grei\xc4\x8diu. Tai viena auk\xc5\xa1\xc4\x8diausiai u\xc5\xbeaugan\xc4\x8di\xc5\xb3 \xc5\xa0iaur\xc4\x97s Amerikos med\xc5\xbei\xc5\xb3 r\xc5\xab\xc5\xa1i\xc5\xb3. \xc4\xaeprastai u\xc5\xbeauga 40\xe2\x80\x9357 m ir iki 2,5 m skersmens kamienu._NEWLINE_Storiausiu kamienu medis auga Josemi\xc4\x8dio nacionaliniame parke (Kalifornija), jo kamieno skersmuo 295 cm, auk\xc5\xa1tis - 52,4 m. Auk\xc5\xa1\xc4\x8diausias auga Sekvoj\xc5\xb3 nacionaliniame parke (Kalifornija), jo auk\xc5\xa1tis 76,8 m, kamieno skersmuo - 153 cm  (pagal Robert Van Pelt e-pa\xc5\xa1tu atsi\xc5\xb3stus duomenis 1998.03.18).\n_START_SECTION_\nDidingasis ir kvapusis k\xc4\x97niai\n_START_PARAGRAPH_\nDidingajam k\xc4\x97niui labai artimas Kvapusis k\xc4\x97nis, kurio pietinis arealo pakra\xc5\xa1tys yra \xc5\xa1iaur\xc4\x97s Kalifornijoje bei piet\xc5\xb3 Oregone - Kaskadiniuose kalnuose. Abiej\xc5\xb3 \xc5\xa1i\xc5\xb3 r\xc5\xab\xc5\xa1i\xc5\xb3 populiacijos kontaktin\xc4\x97je arealo zonoje kry\xc5\xbeminasi tarpusavyje ir r\xc5\xab\xc5\xa1ys labai pana\xc5\xa1ios. Juos atskirti lengviausia pagal spygliukus. Kvapiojo k\xc4\x97nio spygliukai turi griovel\xc4\xaf, palei pagrindin\xc4\x99 gyslel\xc4\x99 spygliuko vir\xc5\xa1utin\xc4\x97je dalyje, kai \xc4\x8dia apra\xc5\xa1omas didingasis k\xc4\x97nis \xc5\xa1io po\xc5\xbeymio neturi. Didingojo k\xc4\x97nio spygliukai ant \xc5\xa1akeli\xc5\xb3 ma\xc5\xbeiau vieni prie kit\xc5\xb3 prigl\xc5\xabd\xc4\x99, o ant \xc5\xabgli\xc5\xb3 tarp spygliuk\xc5\xb3 matoma ir \xc5\xa1akel\xc4\x97, ant kurios laikosi spygliukai, bet tuo tarpu kvapiojo k\xc4\x97nio \xc5\xabgliukai tankesniais spygliukais ir \xc5\xa1akel\xc4\x97 ant kurios laikosi per juos nematoma. Didingojo k\xc4\x97nio kankor\xc4\x97\xc5\xbeiai didesni 15-20 cm ilgio, kai kvapiojo k\xc4\x97nio kiek ma\xc5\xbeesni - 10-15 cm ilgio._NEWLINE_Dalis botanik\xc5\xb3 didingojo k\xc4\x97nio (Abies magnifica var. shastensis) por\xc5\xab\xc5\xa1\xc4\xaf priskiria naturaliai susiformavusiam tarp didingojo ir kvapiojo k\xc4\x97ni\xc5\xb3 hibridui.\n_START_SECTION_\nAm\xc5\xbeius\n_START_PARAGRAPH_\nSavo paplitimo areale didingieji k\xc4\x97niai palyginus vidutini\xc5\xa1kai ilgaam\xc5\xbeiai med\xc5\xbeiai. Vienam \xc5\xbeinomam seniausi\xc5\xb3 didingojo k\xc4\x97nio individui buvo nustatyta 518 met\xc5\xb3, nors be paremt\xc5\xb3 \xc5\xa1altini\xc5\xb3 ir tik\xc4\x97tina kad suskai\xc4\x8diuota pagal med\xc5\xbeio rieves (Carder 1995). Kitas vienas seniausi\xc5\xb3 \xc5\xbeinom\xc5\xb3 \xc5\xa1ios r\xc5\xab\xc5\xa1ies med\xc5\xbei\xc5\xb3 yra Abies magnifica var. shastensis por\xc5\xab\xc5\xa1io ir \xc5\xbeinomas kaip CL2-5 pavadinimu, turintis 665 met\xc5\xb3. Jis auga Kalifornijos Klamato kalnuose (Klamath Mountains). Didingieji k\xc4\x97niai kurie nuo savaiminio paplitimo arealo introdukuojami tolimesniuose \xc5\xbdem\xc4\x97s regionuose, da\xc5\xbeniausiai gyvena gerokai trumpiau.\n_START_SECTION_\nPanaudojimas\n_START_PARAGRAPH_\nJ\xc5\xb3 mediena lengva, mink\xc5\xa1ta, pakankamai patvari, bet ir neypatingai stipri. Pagrinde naudojama biodegalams, taip pat statybose antraeiliams darbams, popieriaus gamybai, bei jauni medeliai Kal\xc4\x97d\xc5\xb3 laikme\xc4\x8di\xc5\xb3 puo\xc5\xa1iami kaip kal\xc4\x97d\xc5\xb3 eglut\xc4\x97s. Med\xc5\xbeiai dekoratyv\xc5\xabs, tad da\xc5\xbenai auginami parkuose.'